Objava zahtevka za registracijo imena v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 478/10)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„Aceite de Madrid“

EU št.: PDO-ES-02812 – 12. november 2021

ZOP (X) ZGO ( )

1. Ime

„Aceite de Madrid“

2. Država članica ali tretja država

Španija

3. Opis kmetijskega proizvoda ali živila

3.1. Vrsta proizvoda

Skupina 1.5 Olja in masti

3.2. Opis proizvoda, za katerega se uporablja ime iz točke 1

Ekstra deviško oljčno olje, pridobljeno izključno z mehanskimi postopki iz plodov oljke (Olea europaea L.).

Oljke se oberejo neposredno z drevesa ob stopnji zrelosti največ 4.

Fizikalno-kemijske lastnosti:

— kislost, izražena kot oleinska kislina: ≤ 0,5 %,

— peroksidno število (PV): ≤ 14 meq O2/kg,

— ultravijolična absorpcija: K270 ≤ 0,18 y K232 ≤ 2,00,

— polifenoli skupaj: najmanj 300 mg/kg,

— pigmenti skupaj: najmanj 10 mg/kg.

Nenavedene vrednosti so privzeto v mejah, določenih v zakonodaji Evropske unije.

Organoleptične lastnosti

Organoleptična analiza olja „Aceite de Madrid“ je pokazala, da je njegov senzorični profil srednje do visoko intenziven. Za certifikacijo olja so potrebni vsaj trije opisniki (neposredno zaznavanje vonja ali retronazalna olfakcija). Zaznati je mogoče arome oljk, mandljev, trave, listja, jabolk, paradižnikov in banan.

Opredelitev organoleptičnih lastnosti je dopolnjena z zaznavami po oljkah ter zdravem in svežem sadju, pa tudi z uravnoteženima grenkostjo in pikantnostjo z najmanjšo intenzivnostjo 2, pri čemer je njuna vrednost največ dve točki višja od sadežnosti.

Mediana za sadežnost Mf ≥ 3,5 Mediana za grenkost več kot 2 Mediana za pikantnost več kot 2 Uravnoteženje Mediana za pozitivni lastnosti grenkost in pikantnost je največ dve točki višja od mediane sadežnosti.

3.3. Krma (samo za proizvode živalskega izvora) in surovine (samo za predelane proizvode

„Aceite de Madrid“ je večsortno ekstra deviško oljčno olje, pridelano iz oljk naslednjih priznanih sort:

— večinske: cornicabra, castellana in manzanilla cacereña, ki jih je v oljčnih nasadih, opredeljenih v geografskem opisu, najmanj 80 %, v ekstra deviškem oljčnem olju pa sta prisotni vsaj dve večinski sorti,

— avtohtone manjšinske: carrasqueña, gordal, asperilla in redondilla. Manjšinske sorte skupaj ne smejo preseči 20 % pridobljenega ekstra deviškega oljčnega olja.

3.4. Posebne faze pridelave, ki jih je treba izvajati na opredeljenem geografskem območju

Vse faze pridelave morajo potekati na opredeljenem geografskem območju iz točke 4.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Da bi se ohranile značilnosti certificiranega ekstra deviškega oljčnega olja, mora postopek pakiranja potekati na geografskem območju označbe porekla iz ustreznega opisa.

Ta praksa zagotavlja popoln nadzor nad proizvodnjo in omogoča, da obdelavo v končni fazi izvajajo izkušeni proizvajalci iz regije. Lokalni proizvajalci vsekakor najbolj vedo, kako se njihova ekstra deviška oljčna olja odzivajo na obdelavo pri pomembnih postopkih pakiranja, kot so čas in metode dekantiranja, ravnanje s filtri, filtrirni materiali, temperature pri pakiranju, odzivanje na mraz in shranjevanje.

Pravilno filtriranje omogoča ustrezno tržno predstavitev potrošnikom in optimalne razmere shranjevanja ob ohranjanju značilnosti proizvoda z odstranitvijo raztopljenih trdnih ostankov in vlage, ki bi v nasprotnem primeru povzročili napačno uporabo in nastanek usedlin, zaradi česar bi prišlo do anaerobne fermentacije ogljikovih hidratov in beljakovinskih snovi.

Končni namen vsega tega je ohraniti značilnosti proizvoda vse do zadnje faze odpreme.

3.6. Posebna pravila za označevanje proizvoda, za katerega se uporablja registrirano ime

Označevanje na embalaži certificiranih ekstra deviških oljčnih olj mora vsebovati „Aceite de Madrid“, „zaščitena označba porekla“ ali „ZOP“, in to dobro vidno in različno od drugih informacij na etiketi. Na etiketi je poleg tega logotip Evropske unije za ZOP in po potrebi znak skladnosti certifikacijskega organa pri nadzornem organu.

Oštevilčena sekundarna etiketa, ki jo izda upravljavski organ na podlagi poročil certifikacijskega organa, jamči, da ekstra deviška oljčna olja z označbo porekla izpolnjujejo zahteve iz specifikacije proizvoda.

4. Jedrnata opredelitev geografskega območja

Območje proizvodnje leži na jugovzhodu Avtonomne skupnosti Madrid, med dolinami rek Tajo, Jarama, Henares in Tajuña.

Seznam občin:

Alcalá de Henares, Ambite, Anchuelo, Aranjuez, Arganda del Rey, Belmonte de Tajo, Brea de Tajo, Campo Real, Carabaña, Colmenar de Oreja, Corpa, Chinchón, Estremera, Fuentidueña de Tajo, Loeches, Mejorada del Campo, Morata de Tajuña, Nuevo Baztán, Olmeda de las Fuentes, Orusco, Perales de Tajuña, Pezuela de las Torres, Pozuelo del Rey, Santorcaz, Los Santos de la Humosa, Tielmes, Titulcia, Torres de la Alameda, Valdaracete, Valdelaguna, Valdilecha, Valverde de Alcalá, Velilla de San Antonio, Villaconejos, Villalbilla, Villamanrique de Tajo, Villar del Olmo in Villarejo de Salvanés.

5. Povezava z geografskim območjem

5.1. Posebnosti geografskega območja

Naravni dejavniki

Območje proizvodnje za pridelavo zaščitenih ekstra deviških oljčnih olj obsega rečno omrežje, ki ga tvorijo doline rek Tajo, Jarama, Henares in Tajuña na jugovzhodu Madrida.

Geomorfološko je opredeljeno geografsko območje enota, imenovana depresija. Na površju se večinoma pojavljajo lagunski kemijski faciesi iz miocena in pliocena (terciar). V podlagi so miocenski sadrasti laporji in sadre, ki odpirajo pot apnencem gole planote. Ti so zaradi svoje odpornosti proti eroziji omogočili nastanek gole ali običajne planote. Okrog gole planote so nadomestne ravnine, pri katerih je treba poudariti nagnjene ravnice in apnenčaste griče, katerih pobočja so večinoma položna ter na katerih se stikata vrhnja strukturna površina in druga površina, sestavljena iz nežnejših materialov (laporji).

Prisotnost oljčnih nasadov je večinoma povezana s tlemi, ki ležijo na apnenčastih terenih gole planote in materialih, ki so v veliki meri povezani z nadmorskimi višinami nad 700 m.

Pedološko so tla nastala na apnenčastih in apnenčasto-sadrastih sedimentnih materialih, zaradi katerih imajo pH med 8 in 8,5, 100-odstotno nasičenost z bazami, ilovnato-peščene do ilovnato-glinasto-peščene teksture in zmerno do majhno dejansko globino.

Prisotnost horizontov, obogatenih s kalcijevim karbonatom, je najpogostejša značilnost tal na opredeljenem geografskem območju, zaradi katere jasno prevladujejo tla, katerih horizonti so opredeljeni kot kalcijevi, večinoma iz skupine kalciksereptov. Karbonat se kopiči v različnih oblikah, pri tem pa pogosto nastanejo petrokalcijevi horizonti. Tla, pri katerih so ti horizonti razmeroma blizu površja, so pogosto razdrobljena zaradi obdelovanja, zaradi česar lahko koreninski sistem oljke izkoristi potencialno primerne horizonte C. Kljub temu se na splošno pojavlja hozirontalizacija korenin v stiku s horizonti, zelo bogatimi s kalcijevim karbonatom, ki niso nujno cementirani.

Območje proizvodnje zajema celotni del, znan po apnenčastih tleh.

Povprečne letne temperature znašajo med 12 in 14 °C, kar so optimalne vrednosti za razvoj oljke, ki za prebuditev iz mirovanja zahteva temperature nad 10 °C.

Pojav in pogostost zmrzali v obdobju mirovanja oljke, pri katerih lahko temperatura doseže vrednosti med –10 in –6 °C, je pomemben parameter. Drevo lahko prenaša te skrajne najnižje temperature, saj so zmrzali pogoste le v obdobju mirovanja oljke, ki traja od decembra do marca, pri čemer so tla dovolj vlažna.

Na celotnem opredeljenem geografskem območju povprečna letna količina padavin znaša med 300 in 450 mm, kar so idealne razmere za gojenje oljk, ki dobro uspevajo v podnebjih z malo vlage. Mala količina padavin ublaži bolezni in parazite oljk.

Relativna vlažnost zraka je še en značilen in edinstven podnebni parameter. Za idealno rast oljke mora biti stopnja relativne vlažnosti manjša od 60 %, v času cvetenja in dozorevanja, spomladi in jeseni, pa mora biti manjša od 55 %. Čeprav ima geografsko območje temperaturni režim suhega tipa, reke Tajo, Tajuña, Henares in Jarama, ki obkrožajo in prečkajo opredeljeno geografsko območje, ustvarjajo ugodne razmere za najmanjšo vlažnost zraka na območju, ki omogoča dober razvoj oljk.

Osončenost rastja na geografskem območju dosega razmeroma velike vrednosti, ki presegajo 2 700 ur sonca na leto, kar je ugodno za rast oljk v vseh fenoloških fazah razvoja.

Človeški dejavniki

Specifičnost geografskega območja, povezana s človeškimi dejavniki, temelji na kmetijskih in oljkarskih praksah, ki spoštujejo izvirne lastnosti plodu in njihovo dodatno izražanje v certificiranih ekstra deviških oljčnih oljih.

Oljke se obirajo neposredno z drevesa, nikoli s tal, in to pri stopnji zrelosti 4 in po metodah, ki omogočajo, da plodovi ostanejo nepoškodovani, pri čemer je zdrave in sveže oljke z drevesa treba obvezno še prebrati.

Prevoz v mlin se vedno izvede na način, ki preprečuje poškodovanje ali poslabšanje plodu, skladiščenje pa ni dovoljeno v nobeni fazi izdelave.

Temperatura mešanja nikoli ne preseže 27 °C in ekstra deviško oljčno olje se spravlja pri temperaturi med 25 in 13 °C.

Gojenje oljk v Madridu poteka že od rimske dobe, vendar njegov resnični zagon in uveljavitev sovpadata s prihodom Arabcev, ki so uvedli nove sorte in tehnike ter povečali pridelek.

V povezavi z navzočnostjo Rimljanov v dolinah rek Tajuña, Jarama in Henares so izpričani zasaditev območij in kmetijska gospodarstva na najrodovitnejših zemljiščih. O tem so arheološka izkopavanja, med drugim v enklavah Verdugal, Las Dehesas in Casa de Tacona, pokazala sledi gojenja oljk in pridelave deviškega oljčnega olja v 3. stoletju n. št.

5.2. Posebnosti proizvoda

Na geografskem območju se gojijo naslednje sorte oljk: cornicabra, castellana, manzanilla cacereña, carrasqueña, gordal, asperilla in redondilla. Te sorte so prilagojene pedoklimatskim in kmetijskim razmeram na geografskem območju. Te sorte so se skozi čas ob naravnem izboru obdržale. Popolnoma so se prilagodile prevladujočim razmeram v regiji in ji dajejo večsortno identiteto z lastnostmi, ki so posebne, opredeljene in jih ni na nobenem drugem oljkarskem območju na svetu.

Poudariti je treba, da je geografsko območje proizvodnje prehodno območje med območji prevladujoče enosortne pridelave. Tako območje pridelave oljk leži med enosortnim območjem sorte cornicabra de toledo (jug) in enosortnim območjem sorte castellana à la alcarria (vzhod), posebej pa se gojijo še sorte manzanilla cacereña, carrasqueña, gordal, asperilla in redondilla.

Ta naravna mešanica glavnih in manjšinskih sort omogoča doseganje edinstvenih senzoričnih lastnosti, ki so tako še en razlikovalni dejavnik.

Izsledki raziskav kažejo pomembne vrednosti vsebnosti skupnih pigmentov, kar je zanimiva okoliščina zaradi njihovega antioksidativnega učinka ob odsotnosti svetlobe. V specifičnih znanstvenih delih o območju proizvodnje poročajo o različnih stopnjah in ravneh.

Študije za opredelitve značilnosti oljke in ekstra deviških oljčnih olj z opredeljenega geografskega območja redno poudarjajo antioksidativne lastnosti olja „Aceite de Madrid“ in zahtevajo vsebnost skupnih polifenolov nad 300 ppm ob ekstrakciji.

Olje „Aceite de Madrid“ ima kompleksen srednje do visoko intenziven organoleptični profil, pri čemer so jasno zaznavni vsaj trije opisniki. Zaznati je mogoče arome oljke, mandljev, trave, listja, jabolk, paradižnikov in banan. Opredelitev organoleptičnih lastnosti je dopolnjena s prijetnimi zaznavami po oljkah ter zdravem in svežem sadju ter uravnoteženima grenkostjo in pikantnostjo.

5.3. Vzročna povezava med geografskim območjem in značilnostmi proizvoda

Značilnosti tal na geografskem območju, navedene pri opredelitvi značilnosti fizičnega okolja, kažejo na apnenčasta tla z vrednostjo pH med 8 in 8,5, 100-odstotno nasičenostjo z bazami, zmerno do majhno dejansko globino, ter na podnebne razmere, za katere sta značilni majhna količina padavin in pojav zmrzali, kar vse skupaj sestavlja selektiven ekosistem. Skozi čas so se ob naravnem izboru zaradi teh lastnosti obdržale priznane sorte, ki so odlično prilagojene temu okolju (Rallo s sod., 2005) in dajejo končni proizvod, ki je specifičen in se razlikuje od drugih oljkarskih regij na svetovni ravni.

Uporabljene priznane sorte oljk prenašajo skrajne temperaturne razmere z občasnimi zmrzalmi. Tako imajo te prilagojene sorte velike vrednosti skupnih polifenolov, ki so posledica ostrih pedoklimatskih razmer, obdobij zgodnjega selektivnega obiranja in edinstvenega večsortnega pečata, ki jih zaznamuje.

Čas obiranja, naveden v opisu proizvoda, skupaj s kmetijskimi in oljkarskimi praksami, ki vključujejo izpostavljenost plodov nizkim temperaturam takoj po obiranju, ter s krajšim časom obdelave, omogoča, da se pridobijo posebne vsebnosti skupnih pigmentov, ki so neposredno povezane s temi razmerami, in da se za skladnost olja s specifikacijo proizvoda zahtevajo vrednosti nad 10 ppm.

Zaradi ostrih pedoklimatskih razmer za gojenje, opisanih zgoraj, oljke občasno doživijo stres. Rastlina se odzove na take razmere, povzete v znanstveni literaturi, zaradi česar se intenzivirajo senzorični opisniki ekstra deviškega oljčnega olja (Civantos s sod., 1999). Zato se to kaže v tem pravilu, ki zahteva jasno zaznavno sadežnost z najmanjšo vrednostjo intenzivnosti 3,5 točke.

Kompleksne senzorične lastnosti, ki jih morajo obvezno izkazati najmanj trije opisniki, so neposredno povezane z večsortno naravo olja „Aceite de Madrid“, pri čemer ga vsaka sorta obogati s svojimi organoleptičnimi opisniki. Na to stanje vplivajo tudi posebne podnebne razmere v nekaterih fazah pridelave z ugodnimi vrednostmi najmanjše vlažnosti zraka zaradi pomembne vloge rek, navedenih v geografskem opisu, in razmeroma velikimi vrednostmi osončenosti terena.

Sklic na objavo specifikacije proizvoda

https://www.comunidad.madrid/sites/default/files/doc/medio-ambiente/06_32pliegodecondiciones.pdf

(1) UL L 343, 14.12.2012, str. 1.